เหมราชฯโอ่ราคาหุ้นยังวิ่งได้อีกไกล
แย้มกำไรระยะยาวพุ่งกระฉูดจ่อลงทุนโรงไฟฟ้านิคมตปท.
10 ส.ค. 2554

แย้มกำไรระยะยาวพุ่งกระฉูดจ่อลงทุนโรงไฟฟ้านิคมตปท. 
เหมราชฯ โตกระโดดระยะยาว ปีนี้เล็งเพิ่มเป้าหมาย รับนักลงทุนต่างประเทศย้ายฐานการผลิตมาไทย สรุปร่วมทุนโรงไฟฟ้า 5 แห่ง
นายเดวิด ริชาร์ด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) เปิดเผยว่า หลังผลประกอบการในไตรมาสแรกออกมา บริษัทคาดว่าอาจจะมีการปรับเพิ่มเป้าหมายการขยายตัวของรายได้ของปีนี้จากเดิมคาดว่าจะเติบโต 30% และการขายที่ดินตั้งไว้ 1,200 ไร่ 
บริษัทได้รับผลดีจากการที่มีการลงทุนของกลุ่มธุรกิจยานยนต์ โลจิสติกส์จากต่างประเทศ ส่วนหนึ่งมีลูกค้าจากประเทศญี่ปุ่นได้ย้ายฐานการผลิตมายังประเทศไทย แต่ไม่ใช่ผลพวงจากเกิดเหตุการณ์สึนามิในประเทศญี่ปุ่น แต่สาเหตุหลักเนื่องจากการผลิตรถยนต์ในญี่ปุ่นเริ่มชะลอตัวและเงินเยนแข็งค่า เริ่มเห็นสัญญาณการย้ายฐานการผลิตตั้งแต่ 2-3 ปีที่ผ่านมาแล้ว 
ประกอบกับลูกค้าในประเทศมีการขยายงานในกลุ่มปิโตรเคมีทำให้ความต้องการซื้อพื้นที่เพิ่มขึ้น 
นายริชาร์ด นาร์โดน กล่าวอีกว่า บริษัทอยู่ระหว่างการเจรจากับพันธมิตรเพื่อขอเข้าไปถือหุ้นในสัดส่วน 25% ในโครงการโรงไฟฟ้าขนาดเล็ก 5-7 โรง ซึ่งคาดว่าน่าจะได้เข้าร่วมถือหุ้นประมาณ 5 โรง กำลังการผลิตรวม 500 เมกะวัตต์ เงินลงทุนประมาณ 2,500 ล้านบาท ในช่วง 2-4 ปีข้างหน้า 
ด้านราคาหุ้น HEMRAJ ปรับเพิ่มขึ้นต่อเนื่อง เป็นการสะท้อนปัจจัยพื้นฐานของบริษัท และยังมองว่าราคาหุ้นแม้ปรับเพิ่มขึ้นมามาก แต่ก็ยังต่ำกว่าที่ควรจะเป็น เพราะในปี 2555 บริษัทจะมีรายได้และกำไรเติบโตอย่างก้าวกระโดด เนื่องจากจะรับรู้รายได้จากโรงไฟฟ้าเก็คโค่วัน ประมาณ 1,200-1,400 ล้านบาทต่อปี
นอกจากนี้ แนวโน้มใน 3-5 ปี อาจจะมีความเป็นไปได้ขยายการลงทุนด้านนิคมอุตสาหกรรมในต่างประเทศ โดยจะเลือกเข้าไปลงทุนในประเทศที่มีความเสี่ยงน้อย
สำหรับแหล่งเงินลงทุนนั้นบริษัทจะขออนุมัติจากที่ประชุมผู้ถือหุ้นวันที่ 29 เม.ย.นี้ เพื่อขอออกหุ้นกู้อีก 6,000 ล้านบาท หลังจากปีก่อนใช้เต็มวงเงิน 6,000 ล้านบาท แล้ว โดยจะทยอยออกและเสนอ ขายครั้งละ 1,000-2,000 ล้านบาท ขึ้นอยู่กับสภาพตลาด และเห็นว่าจังหวะนี้เหมาะที่จะออกและเสนอขายหุ้นกู้ในทิศทางดอกเบี้ยขาขึ้น
ดังนั้น ที่ผ่านมาราคาหุ้น HEMRAJ ปรับตัวขึ้นมา 1 บาทต้นๆ และล่าสุดมาปิดที่ 2.04 บาท หลังจากบริษัทสามารถขายที่ดินจำนวนมากในไตรมาสแรก เช่น บริษัท เคอรี่ โลจิสติคส์ (ประเทศไทย) ผู้นำด้านการให้บริการขนส่งโลจิสติกส์ครบวงจรในภูมิภาคเอเชีย ได้เซ็นสัญญาซื้อขายที่ดินจำนวน 3-4 ไร่ ในนิคมอุตสาหกรรม เหมราช อีสเทิร์นซีบอร์ดและบริษัท มิซูกิ (ประเทศไทย) ผู้ผลิตชิ้นส่วนรถยนต์จากประเทศญี่ปุ่นภายใต้บริษัท มิซูชิม่ากิโกะ ได้ซื้อที่ดิน 9 ไร่ ที่นิคมอุตสาหกรรมเหมราชอีสเทิร์นซีบอร์ด